CELEX: C2005/193/64
Language: da
Date: 2005-08-06 00:00:00
Title: Sag T-221/05: Sag anlagt den 10. juni 2005 af Huvis Corporation mod Rådet for Den Europæiske Union

6.8.2005   
            
            
               DA
            
            
               Den Europæiske Unions Tidende
            
            
               C 193/38
            
         Sag anlagt den 10. juni 2005 af Huvis Corporation mod Rådet for Den Europæiske Union
   (Sag T-221/05)
   (2005/C 193/64)
   Processprog: engelsk
   Ved De Europæiske Fællesskabers Ret i Første Instans er der den 10. juni 2005 anlagt sag mod Rådet for Den Europæiske Union af Huvis Corporation, Seoul (Republikken Korea) ved lawyers J.F. Bellis, F. Di Gianni og R. Antonini.
   Sagsøgeren har nedlagt følgende påstande:
   
               —
            
            
               Artikel 2 i Rådets forordning (EF) nr. 428/2005 af 10. marts 2005 om indførelse af en endelig antidumpingtold på importen af korte syntetiske fibre af polyester med oprindelse i Folkerepublikken Kina og Saudi-Arabien, om ændring af Rådets forordning (EF) nr. 2852/2000 om indførelse af en endelig antidumpingtold på importen af korte syntetiske fibre af polyester med oprindelse i Republikken Korea og om afslutning af antidumpingproceduren vedrørende importen af sådanne varer med oprindelse i Taiwan annulleres, for så vidt som den indfører en endelig antidumpingtold på import fra Korea af de omhandlede varer, der er fremstillet af Huvis Corporation, og om nødvendigt fastslås det, at bestemmelserne i grundforordningen, der blev lagt til grund for de urigtige afgørelser i den anfægtede forordning, ikke finder anvendelse.
            
         
               —
            
            
               Rådet tilpligtes at betale sagens omkostninger.
            
         Søgsmålsgrunde og væsentligste argumenter:
   Sagsøgeren er et koreansk selskab, specialiseret i fremstilling af garn af endeløse polyesterfibre, korte syntetiske fibre af polyester og polyethylenterephtalat. Ved Rådets forordning (EF) nr. 428/2005 (1) indførte Rådet en endelig antidumpingtold på 5,7 % på import af korte syntetiske fibre af polyester, fremstillet af sagsøgeren og med oprindelse i Korea.
   Sagsøgeren har gjort gældende, at den metode, Rådet har anvendt til beregning af sagsøgerens dumpingmargen, og navnlig til beregning af den af sagsøgeren påkrævede justering for toldgodtgørelse, er i strid med artikel 2.4 i WTO's antidumpingaftale, da den ikke på rimelig vis sammenlignede sagsøgerens eksportpriser med den normale værdi, og da den pålagde sagsøgeren en urimelig bevisbyrde.
   Den metode, der blev anvendt til beregning af sagsøgerens justering for toldgodtgørelse var også i strid med principperne om retssikkerhed, berettiget forventning, god forvaltningsskik og forholdsmæssighed, da Rådet, idet det anvendte denne metode, ulovligt udvidede sagsøgerens antidumping margen. Rådet tilsidesatte tillige artikel 11, stk. 9, i antidumpinggrundforordningen, da det under den pågældende fornyede undersøgelse anvendte en anden metode til beregning af justering for toldgodtgørelse end den, der blev anvendt under den oprindelige undersøgelse. Metoden tilsidesætter princippet om forbud mod forskelsbehandling, da Rådet i andre lignende sager har anvendt mere favorable metoder.
   Sagsøgeren har yderligere gjort gældende, at afvisningen af de af sagsøgeren påkrævede kreditomkostninger som led i den fornyede undersøgelse er i strid med artikel 2.4. i WTO's antidumpingaftale, da den ikke indeholdt en rimelig sammenligning af sagsøgerens eksportpriser med den normale værdi, og da Rådets beviser til støtte for justeringerne af kreditomkostningerne udgør en urimelig bevisbyrde for sagsøgeren.
   Afvisningen af de af sagsøgeren påkrævede kreditomkostninger er endvidere i strid med princippet om god forvaltningsskik, da fastsættelsen heraf lagde til grund, at sagsøgeren ikke havde forelagt skriftlige beviser for selskabets krav, mens sagsøgerens betalingsbetingelser var fastsat på grundlag af almindelig gældende forretningsskik i Republikken Korea.
   
      (1)  Rådets forordning (EF) nr. 428/2005 af 10.3.2005 om indførelse af en endelig antidumpingtold på importen af korte syntetiske fibre af polyester med oprindelse i Folkerepublikken Kina og Saudi-Arabien, om ændring af Rådets forordning (EF) nr. 2852/2000 om indførelse af en endelig antidumpingtold på importen af korte syntetiske fibre af polyester med oprindelse i Republikken Korea og om afslutning af antidumpingproceduren vedrørende importen af sådanne varer med oprindelse i Taiwan (EFT L 71, s. 1).